b'\n_START_ARTICLE_\nDieter Kl\xc3\xb6cker\n_START_PARAGRAPH_\nDieter Kl\xc3\xb6cker (13. huhtikuuta 1936 Wuppertal \xe2\x80\x93 21. toukokuuta 2011 Freiburg im Breisgau) oli saksalainen klarinetisti ja kapellimestari. H\xc3\xa4n perusti Consortium Classicum -kamarikokoonpanon, jonka kanssa keskittyi esitt\xc3\xa4m\xc3\xa4\xc3\xa4n puhallin- ja jousimusiikkia klassismin ja romantiikan ajoilta. Wolfgang Amadeus Mozartin, Joseph Haydnin ja Franz Schubertin teokset olivat merkitt\xc3\xa4v\xc3\xa4ss\xc3\xa4 osassa ohjelmistossa, johon kuului my\xc3\xb6s v\xc3\xa4hemm\xc3\xa4n tunnettujen s\xc3\xa4velt\xc3\xa4jien, kuten Antonio Casimir Cartellierin, Ferdinand Riesin ja Anton\xc3\xadn Reichan t\xc3\xb6it\xc3\xa4._NEWLINE_Kl\xc3\xb6cker opiskeli nuorena klarinetinsoittoa Karl Krollin johdolla ja p\xc3\xa4\xc3\xa4si sitten Detmoldin musiikkiyliopistossa, jossa h\xc3\xa4nen keskeisin opettajansa oli Jost Michaels. Kl\xc3\xb6cker soitti klarinettia noin vuosikymmenen ajan eri saksalaisissa orkestereissa, kunnes perusti Consortium Classicumin 1960-luvulla. Sen kanssa h\xc3\xa4n teki toistasataa levytyst\xc3\xa4 ja kiersi eri puolilla maailmaa. Lis\xc3\xa4ksi h\xc3\xa4n esiintyi Dietrich Fischer-Dieskaun, Hermann Preyn ja Helen Donathin kanssa, toimi vuosina 1975\xe2\x80\x932001 Freiburgin musiikkiyliopiston professorina ja kirjoitti lukuisia musiikkiaiheisia esseit\xc3\xa4. _NEWLINE_Kl\xc3\xb6cker jatkoi uraansa viel\xc3\xa4 2000-luvulla, jolloin my\xc3\xb6s CPO-levy-yhti\xc3\xb6 on julkaissut uudelleen h\xc3\xa4nen varhaisimpiin kuuluvia levytyksi\xc3\xa4\xc3\xa4n EMI:lle.'